b'\n_START_ARTICLE_\nMaria-Theresien-Stra\xc3\x9fe (Innsbruck)\n_START_PARAGRAPH_\nMaria-Theresien-Stra\xc3\x9fe din Innsbruck este o strad\xc4\x83 istoric\xc4\x83 din centrul vechi al ora\xc8\x99ului Innsbruck (capitala landului Tirol, Austria), denumit\xc4\x83 dup\xc4\x83 \xc3\xaemp\xc4\x83r\xc4\x83teasa Maria Terezia a Austriei, so\xc8\x9bia \xc3\xaemp\xc4\x83ratului romano-german Franz Stephan. Ea este o strad\xc4\x83 larg\xc4\x83, u\xc8\x99or curbat\xc4\x83, \xc8\x99i reprezint\xc4\x83 centrul comercial \xc8\x99i de afaceri a ora\xc8\x99ului, fiind una dintre cele mai aglomerate str\xc4\x83zi din Innsbruck._NEWLINE_Ea se \xc3\xaentinde de la Arcul de Triumf (din cap\xc4\x83tul sudic al str\xc4\x83zii) c\xc4\x83tre ora\xc8\x99ul vechi. La sud, Anichstra\xc3\x9fe este o strad\xc4\x83 cu trafic redus, la nord de aceasta se \xc3\xaentinde o zon\xc4\x83 pietonal\xc4\x83. Aceast\xc4\x83 por\xc8\x9biune din strad\xc4\x83 a fost complet pavat\xc4\x83 \xc8\x99i renovat\xc4\x83 \xc3\xaen vara anului 2009, pentru a consolida impresia de strad\xc4\x83 pietonal\xc4\x83 (anterior strada fusese asfaltat\xc4\x83 pe acest sector, iar \xc8\x99inele de tramvai au fost scoase de acolo). De la sud la nord se \xc3\xaentind, printre altele, Alten Landhaus, Coloana Sfintei Ana, Biserica spitalului \xc8\x99i Prim\xc4\x83ria cu Turnul ora\xc8\x99ului. Ea se prelunge\xc8\x99te la intersec\xc8\x9bia cu Marktgraben prin str\xc4\x83du\xc8\x9ba Herzog-Friedrich-Stra\xc3\x9fe._NEWLINE_Pe aceast\xc4\x83 strad\xc4\x83 au trecut lupt\xc4\x83torii din rezisten\xc8\x9ba tirolez\xc4\x83 condu\xc8\x99i de Andreas Hofer, care au \xc3\xaenvins for\xc8\x9bele bavarezo-franceze \xc3\xaen prima b\xc4\x83t\xc4\x83lie de la Innsbruck. Al\xc8\x9bi lupt\xc4\x83tori din rezisten\xc8\x9b\xc4\x83 au m\xc4\x83r\xc8\x99\xc4\x83luit pe aceast\xc4\x83 strad\xc4\x83 \xc3\xaen 1945, dup\xc4\x83 \xc3\xaenfr\xc3\xa2ngerea trupelor naziste: Innsbruck a fost singurul ora\xc8\x99 mare din cel de-Al Treilea Reich, care a fost predat f\xc4\x83r\xc4\x83 lupt\xc4\x83 trupelor americane de c\xc4\x83tre membrii rezisten\xc8\x9bei austriece._NEWLINE_Cu c\xc3\xa2\xc8\x9biva ani \xc3\xaen urm\xc4\x83 a fost construit\xc4\x83 o f\xc3\xa2nt\xc3\xa2n\xc4\x83 artezian\xc4\x83 la nord de Coloana Sfintei Ana, care a dat na\xc8\x99tere mai multor controverse \xc8\x99i chiar unor atacuri cu vopsea \xe2\x80\x93 de atunci strada este supravegheat\xc4\x83 cu camere video. \xc3\x8en cl\xc4\x83direa Alt Innsprugg se pot admira ni\xc8\x99te reproduceri ale celebrelor statui negre (Schwarzmander) din Biserica cur\xc8\x9bii din Innsbruck.'